**אסון העטלפים בחדרה** אירע ב-16 ביוני 2016, כאשר נהרס בניין נטוש ברחוב תרנ"א בעיר, שהיה מיועד לשמש כמשכנו החדש של שוק חדרה הוותיק בעיר. באותה עת שהו במבנה אלפי עטלפי פירות ועטלפים ממינים אחרים, שמצאו בו את ביתם למעלה מ-20 שנה. בשטח הבניין שנהרס מתוכנן לקום מרכז המגורים והמסחר "פרויקט ויוה". הבניין נהרס בניגוד להבנות שהיו עם עיריית חדרה ועם יזם הבנייה על פינוי העטלפים לפני ההריסה כדי להצילם. אלפי עטלפים מצאו את מותם בעת ההריסה או מפציעות בימים שאחריה, במה שהיה אסון העטלפים הגדול ביותר הזכור בישראל.

רקע
---

עטלפים פצועים ומתים לכודים בהריסות מבנה השוק בחדרה. 16 ביוני 2016עמדת המיון באתר ההריסה, וטרינרים ומתנדבים ממיינים עטלפים פצועים, נותנים עזרה ראשונה ומרדימים את הפצועים אנושות בניין השוק שכונה גם "הפיל הלבן" היה מבנה נמוך בשטח של 3,000 מ"ר שנבנה בסביבות 1990, במטרה לשמש שוק עירוני. השוק לא הוקם, ומבנה הבטון החשוף עמד בשיממונו יותר מרבע מאה. במשך הזמן קיננו בו אלפי עטלפי פירות, והמושבה העצומה הייתה מוקד לעניין ולימוד.

במאי 2016 הבחין תושב חדרה, פטר ויט, בתכונה במתחם בנין השוק, והודיע לעמותת ע.ט.ל.ף על הסכנה. הפעילים פנו לעיריית חדרה וליזם צפריר בלכנר, כדי לפנות את העטלפים לפני ההריסה ולמנוע הרג המוני. ב-11 ביוני 2016 התקיימה פגישה בה נכחו חדוה יחזקאלי סגנית ראש עיריית חדרה מטעם הירוקים, נורה ליפשיץ מנהלת עמותת ע.ט.ל.ף, וכן נכח בפגישה זואולוג. ליפשיץ ביקשה שהות כדי לפנות את מושבת העטלפים, שמנתה לפי הערכות בין 5,000 ל-10,000 פרטים, ולפי הערכות אחרות אף יותר. סגנית ראש העירייה הבטיחה לעמוד בקשר עם היזם ולמנוע את הרג בעלי החיים במבנה..

שלושה ימים מאוחר יותר, ב-14 ביוני, דיווח ויט שבניגוד להסכמות התחילה פעילות הריסה במבנה, לקראת טקס הנחת אבן הפינה. ב-16 ביוני נצפתה הריסה מסיבית.

פעולות הצלה
-----------

המתנדבים שהגיעו למקום גילו זירת הרס ובה אלפי עטלפים מתים או פצועים לכודים מתחת לאבנים ומשופדים על תיילי ברזל.

צוותי החילוץ תרו אחרי עטלפים פצועים, תקועים או מבולבלים. בין העטלפים היו ולדות ותינוקות רבים. לדברי ד"ר מאיה וינברג מהגן הזואולוגי באוניברסיטת תל אביב, ההריסה התבצעה בשיא עונת ההמלטות, ובנוסף היו לידות מוקדמות רבות בגלל הבהלה. וטרינרים מתנדבים נתנו לעטלפים הפצועים טיפול ראשוני, ועטלפים שלא היה להם סיכוי הורדמו במקום כדי לקצר את סבלם.

פעולות החילוץ נמשכו עד הבוקר לאור פנסים. למחרת בשעות אחר הצהריים הגיעו שוטרים כדי לפנות את המתנדבים. לדברי השוטרים הם הגיעו בעקבות תלונה שהוגשה על ידי היזם.

ב-17 ביוני השיגה המחלקה המשפטית של תנו לחיות לחיות צו מניעה זמני נגד ההריסה.

300 עטלפים פצועים הגיעו לבית החולים לחיות בר בספארי ברמת גן ולבית החולים הווטרינרי של הגן הזואולוגי של אוניברסיטת תל אביב, והרופאים ביצעו בהם ניתוחי חירום. מאות עטלפים פצועים קל יותר נקלטו בבית המחסה של עמותת ע.ט.ל.ף, ועטלפים שהתאוששו אחרי הניתוחים הועברו גם הם מבתי החולים למחסה בעמותה.

ב-27 ביוני הושג הסכם בין עורכי הדין של תנו לחיות לחיות, זואולוגים של החברה להגנת הטבע, פקחים של רשות הטבע והגנים, עמותת ע.ט.ל.ף ויזם הבניין. ב-28 לחודש לעת לילה פינו הפעילים את העטלפים שעדיין נשארו בבניין.

שיקום וחזרה לטבע
----------------

עטלפים יתומים ב"תינוקייה" שבאתר ההרס
לגן הזואולוגי באוניברסיטת תל אביב הגיעו כמאה עטלפים פצועים, וטופלו על ידי הוטרינרים יוסי יובל ומאיה וינברג, שביצעו ניתוחי הצלה רבים. הגיעו גם גורים שאומצו על ידי נקבות מניקות במושבת הגן.

מאות עטלפים הועברו למחסה של עמותת ע.ט.ל.ף, ומאות נוספים הגיעו אליה אחרי טיפול בבתי החולים הוטרינריים. חלק מהעטלפים מתו במחסה, הפצועים קל שהחלימו שוחררו. ב-4 ביולי נותרו במקלט של עמותת ע.ט.ל.ף 350 עטלפים מפצועי חדרה. חלק מהעטלפים הם נכים ויישארו כל חייהם ב"אגף הקבועים" שבמחסה.  
ב-8 בספטמבר 2016, שלושה חודשים אחרי ההריסה, שוחררו מהמקלט אחרוני העטלפים שהיו כשירים לחזור לטבע.

המרכז המסחרי ובניין המגורים בו שכן המבנה שבו אירע האסון

ראו גם
------

* תופעת הכרישים בחדרה

קישורים חיצוניים
----------------

ויקישיתוף מדיה וקבצים בנושא **אסון העטלפים בחדרה** בוויקישיתוף
* אסון העטלפים בחדרה, ברשת החברתית פייסבוק
* דיווח באתר של אוניברסיטת תל אביב
* כרוניקה של אסון, כתבה במגזין הטבעוני "טבעוניוז".
* יומן - המתנדבים שנחלצו להציל עטלפים במצוקה, ערוץ היוטיוב של הערוץ הראשון, 1 ביולי 2016
* עמותת ע.ט.ל.ף - 1000 סיבות לתרום / Street Justice- 1000 reasons to donate, ביוטיוב
* אתר למנויים בלבד צפריר רינת, בית מחסה לעטלפים פצועים, באתר הארץ, 19 בפברואר 2016
* אתר למנויים בלבד הילו גלזר, 4,000 עטלפים נמחצו למוות בחדרה. כך נראו המאמצים להציל את הפצועים, באתר הארץ, 23 ביוני 2016

הערות שוליים
------------

1. 1 2  אתר למנויים בלבד הילו גלזר, 4,000 עטלפים נמחצו למוות בחדרה. כך נראו המאמצים להציל את הפצועים, באתר הארץ, 23 ביוני 2016
2. ↑  אורי חודי, ‏מושבת עטלפים במקום שוק שוקק, באתר גלובס, 8 ביוני 2014
3. ↑  בדף הפייסבוק של העמותה על ההסכם על התוכנית להרוס והשיחה עם העירייה
4. ↑  מחריד: מאות עטלפים מתו בהריסת בניין בחדרה, כתבה בynet, בתאריך16.6.2016
5. ↑  איתי בלומנטל ורענן בן צור, הבניין נהרס ואלפי עטלפים מתו: "ברבריות, אכזריות", באתר ynet, 17 ביוני 2016
6. ↑  דב גיל-הר‏, "העטלפים גססו במשך שעות": הפעילים זועמים על הריסת המבנה בחדרה, באתר וואלה!‏, 19 ביוני 2016
7. ↑  סיכום בין הפעילים, רשות שמורות הטבע והחברה להגנת הטבע והיזמים על פינוי יתרת העטלפים מהבניין
8. ↑  חוקרי הגן הזואולוגי של אוניברסיטת תל אביב התגייסו למאמץ הצלת העטלפים שנפגעו בהריסת המבנה בחדרה באתר של אוניברסיטת תל אביב.
9. ↑  350 4 ביולי 350 עטלפים מפצועי חדרה עדיין שוהים בעמותת ע.ט.ל.ף, בפייסבוק.
10. ↑  אחרוני העטלפים מפצועי חדרה משוחררים מהמקלט, פוסט וידאו בפייסבוק.